ติงเปลี่ยนรมว.คลังเชื่อมั่นหด
ผวารัฐบาลเปลี่ยนตัว รมว.คลัง ได้คนไม่เหมาะสมทำความเชื่อมั่นเศรษฐกิจตกต่ำ
20 ก.ค. 2558

ผวารัฐบาลเปลี่ยนตัว รมว.คลัง ได้คนไม่เหมาะสมทำความเชื่อมั่นเศรษฐกิจตกต่ำ
นายสมชาย ภคภาสน์วิวัฒน์ นักวิชาการอิสระด้านเศรษฐศาสตร์การเมืองให้ความเห็นว่า การปรับรัฐมนตรีเศรษฐกิจ (ครม.เศรษฐกิจ) ไม่ได้ช่วยแก้ปัญหาเศรษฐกิจไทยให้ดีกว่าที่เป็นอยู่ในปัจจุบัน เพราะรัฐบาลเหลือเวลาการทำงานไม่นานก็ต้องเลือกตั้งใหม่ปีหน้า นอกจากนี้การเปลี่ยนตัวรัฐมนตรี โดยเฉพาะ รมว.คลัง ต้องหาคนที่ดีกว่าเดิม หากได้คนที่แย่กว่าเศรษฐกิจจะแย่เพิ่มมากขึ้น
นอกจากนี้ การเปลี่ยนตัวรัฐมนตรีเศรษฐกิจ ทำได้แค่เปลี่ยนแปลงภาพลักษณ์ของรัฐบาลให้ดูมีความหวังมากขึ้นเท่านั้น และอาจต้องการหาคนเข้ามาทำเรื่องปรับโครงสร้างเศรษฐกิจระยะยาว เพราะปัจจุบันรัฐบาลทำแต่เรื่องระยะสั้น
นายสมชาย กล่าวว่า ปัญหาเศรษฐกิจไทยที่ย่ำแย่ตอนนี้ส่วนใหญ่มาจากปัญหาผลกระทบภายนอกและปัญหาที่สะสมมานานก่อนหน้านี้ ทั้งการส่งออกที่ขยายตัวติดลบก็เพราะเศรษฐกิจโลกไม่ดี โดยเฉพาะเศรษฐกิจประเทศจีนขยายตัวชะลอลง และรัฐบาลที่ผ่านมาของไทยไม่ให้ความสำคัญกับการปรับปรุงคุณภาพสินค้า
ขณะเดียวกัน ปัญหาทางเศรษฐกิจอื่นไม่ว่าจะเป็นราคาพืชผลเกษตรตกต่ำ ก็มาจากประเทศคู่ค้าซื้อจากไทยน้อยลง ปัญหาหนี้ครัวเรือน หรือปัญหาการประมงของไทยก็เป็นปัญหาที่สะสมมานานไม่ได้เป็นปัญหาของรัฐบาลชุดนี้
อย่างไรก็ตาม เศรษฐกิจที่ย่ำแย่ตอนนี้ก็มาจากปัญหาของการบริหารงานของรัฐบาลบางส่วน เช่น การเบิกจ่ายการลงทุนของรัฐบาลทำได้ล่าช้า ทำให้เศรษฐกิจฟื้นตัวไม่ได้ นอกจากนี้ มาตรการกระตุ้นเศรษฐกิจที่ออกมายังไม่เพียงพอ ทำให้เอกชนไม่มั่นใจที่จะลงทุนเพิ่ม ทำให้เศรษฐกิจขยายตัวชะลอลง
แหล่งข่าวระดับสูงกระทรวงการคลัง เปิดเผยว่า กระแสการปรับรัฐมนตรีเศรษฐกิจกระทบกับความเชื่อมั่นทางเศรษฐกิจให้ลดน้อยลงเพิ่มขึ้น ที่ผ่านมาตั้งแต่ต้นปีดัชนีความเชื่อมั่นทางเศรษฐกิจ และดัชนีความเชื่อมั่นภาคอุตสาห กรรมของไทยลดลงต่อเนื่อง เพราะไม่มั่นใจการฟื้นตัวทางเศรษฐกิจ และตอนนี้ยังมีกระแสการปรับรัฐมนตรีเศรษฐกิจ ยิ่งสร้างความไม่แน่นอนให้กับเศรษฐกิจไทยเพิ่มขึ้น
นอกจากนี้ การปรับรัฐมนตรีเศรษฐกิจ โดยเฉพาะกระแสการปรับ นายสมหมาย ภาษี รมว.คลัง ออกจากตำแหน่ง คนที่เข้ามาเป็น รมว.คลัง คนใหม่จะต้องทำงานได้ทันที หากต้องเข้ามาเรียนรู้งานจะทำให้เศรษฐกิจชะงัก ซึ่งจะไม่เป็นผลดีกับการบริหารของรัฐบาลในที่สุด
“นายสมหมายรู้งานและคนในกระทรวงการคลังเป็นอย่างดีว่าอะไรเป็นอะไร รมว.คลัง คนใหม่ จะต้องเป็นคนที่รู้เรื่องการเงินการคลัง ทำงานได้เลยเพื่อไม่ให้เสียเวลาในการแก้ไขเศรษฐกิจ” แหล่งข่าวเปิดเผย